De Lille oorleef mosie net-netKaapstad-burgemeester Patricia de Lille Foto: Phando Jikelo/African News Agency Patricia de Lille, Kaapstad se burgemeester, het Donderdag net-net ŉ mosie van wantroue deur haar eie party teen haar oorleef. Dirk Smit, die speaker van die stadsraad, het met die aanvang van die mosie beslis dat die stemming nie in geheim hoef plaas te vind nie. Dit volg nadat die Wes-Kaapse hooggeregshof Woensdag beslis het die speaker moet besluit of die mosie met ŉ geheime stemmery sou plaasvind, soos De Lille versoek het. De Lille het Donderdag uit die sitting gestap toe die mosie van wantroue aangehoor is. Sy het die stemming oorleef met 110 raadslede wat daarteen gestem het. Altesaam 109 raadslede was ten gunste van die mosie en drie mense het buite stemming gebly. Lede van die ANC was verheug oor die De Lille se noue oorwinning. De Lille het ná die bekendmaking getwiet: “Dankie aan al die raadslede vir hul ondersteuning. Julle het jul moed en oortuiging bewys. Laat ons terugkeer na ons werk!” Mmusi Maimane, leier van die DA, het in reaksie gesê hoewel De Lille die mosie oorleef het, beteken dit nie sy het die vertroue van die koukus nie. “Dit is ŉ tree in ŉ lang reis. Die federale raad se aanklagte teen haar is steeds in plek en die saak teen haar moet voortgaan. De Lille regeer nou met ŉ ANC-mandaat.” Die DA het aanklagte van omkopery en korrupsie teen De Lille aanhangig gemaak. Sy word ook van wangedrag beskuldig. Die korrupsiebeweringe hou verband met ŉ beweerde voorval waar De Lille glo in 2012 omkoopgeld van R5 miljoen geëis het van Vanderbijlpark-sakeman Anthony Foul. Sy wou glo omkoopgeld hê in ruil vir haar steun dat Foul se maatskappy brandblussers aan Kaapstad se informele nedersettings kan verskaf. De Lille ontken hierdie bewerings en sê die beskuldigings is net nóg ŉ poging om haar naam te beswadder.